Pollák, Peter, poslanec NR SR (2014-11-10):
Ďakujem za slovo. Vážená pani podpredsedníčka, dámy a páni, priatelia, korupcia je pliagou každej jednej spoločnosti, korupcia je rakovinou Slovenska. Podľa podnikateľskej aliancie, podľa INEKO aj podľa Transparency International uniká každý rok takmer 500 mil. eur vlastne, ktoré tečú do korupcie. Niekoľkoročný súčet týchto 500 mil. eur by spôsobil fakt, že mnohé problémy, ktoré trápia našu krajinu, by už dávno mohli byť vyriešené alebo už dávno sa mohli začať riešiť. Dôsledky korupcie vlastne sa dotýkajú najmä tých, ktorých vlastne korumpovať nemôžu. Najmä tých najzraniteľnejších, najmä tých, ktorí sú najslabší, najchudobnejší, alebo aj tých, ktorí sú chorí. Korupcia je zneužitie postavenia funkcie alebo zverenej moci na dosiahnutie materiálnej alebo nemateriálnej výhody, na ktorú poverená osoba nemá právne podložený nárok. Korupcia je to, čo zneužíva ktokoľvek, ktorý získal v podstate nejaké postavenie, na to, aby ovplyvnil nejaké rozhodnutie. Korupcia je to, ak získa niekto, kto už má nejaké postavenie, nejakú moc a tak jednoducho ovplyvní rozhodnutie nejakej osoby alebo nejakej spoločnosti. Samozrejme, tento človek, ktorý korumpuje, nemá žiadny právny nárok na to, aby to robil. A robí to len vďaka tomu, že má, získal nejaké postavenie, či už vďaka nejakej nominácii alebo vďaka nejakému rozhodnutiu aj teda ľudí, ktorí určite nedali komukoľvek v našej krajine právo aj svojím hlasom, aby tento človek mohol korumpovať. Skorumpovaný úradník, lekár alebo sudca okráda vlastných spoluobčanov a zneužíva svoju moc. Tá korupcia siaha v tejto krajine, v našej krajine veľmi ďaleko. Korumpujú dokonca aj ľudia, ktorí vlastne majú na starosti STK. Samozrejme, korupciu nájdete na rôznych školách. Korupciu nájdete u lekárov, korupciu nájdete, samozrejme, aj v politike a korupciu nájdete, samozrejme, aj v rôznych dozorných radách, ktoré rozhodujú o verejných financiách. Samozrejme, akákoľvek skorumpovaná spoločnosť prestáva normálne fungovať a stáva sa neefektívnou. A príklad tých Piešťan, tej nemocnice v Piešťanoch je toho dôkazom. Korupcia, ktorá sa vlastne stala pri tomto nemocničnom zariadení, spôsobila, že tá inštitúcia môže byť dočasne nefunkčná, pretože mnohí ľudia sa nemôžu dostať k službám, ktoré by to cétečko mohlo teda aj ponúknuť. Ak by sa financie, ktoré tečú do korupcie, presmerovali, tak by sa mohli spôsobiť zmeny v sociálnom systéme, dôchodkovom systéme, vo vzdelávacom systéme, kde strašne veľa peňazí vlastne chýba, samozrejme, podpore mladých rodín a v mnohých ostatných oblastiach, o ktorých, samozrejme, v tomto parlamente už bolo dosť rečí. Nepochybne, ak by tieto peniaze do korupcie netiekli, tak by sa aj s rómskou problematikou mohli urobiť zázraky. V rómskej problematike je taktiež v podstate korupcia. A ja som za posledné týždne sám oznámil niekoľko poznatkov o korupčných teda nejakých škandáloch, či už teda išlo z nejakých dotácií, teda či už z našich dotácií rómskych, alebo z akýchkoľvek iných. Slovensko si nezaslúži korupciu. Čo je však dôležitejšie, Slovensko na to ani nemá, aby teda ktokoľvek v našej krajine mohol korumpovať. Neviem, či sa v priebehu týchto 38 hodín už rozprávalo o tom, ale Slovensko pozná aj volebnú korupciu. Pred nami sú komunálne voľby, ktoré taktiež sú zneužívané na to, aby sa cestou korupcie mohli ovplyvniť niektorí tí najzraniteľnejší, tí najchudobnejší ľudia. Je úbohé, ak ktorýkoľvek kandidát alebo ktorákoľvek strana sa snaží ovplyvniť výsledok akýchkoľvek volieb ovplyvňovaním voličov prostredníctvom korupcie alebo prostredníctvom toho, že ten-ktorý človek, ktorý sa chce dostať na nejakú pozíciu, volebnú pozíciu, využíva svoje postavenie. Korupcia to nie je len o tom, že človek alebo ten, ktorý korumpuje, ponúka materiálnu alebo nemateriálnu výhodu, ale aj zastrašovaním môže spôsobiť napríklad ovplyvňovanie týchto výsledkov. Mnohí tí, ktorí dnes sú v samosprávach, totižto ovplyvňujú volebný výsledok v tej-ktorej obci aj zastrašovaním. Napríklad tým, že neponúknu úbohým ľuďom, ktorí sú odkázaní na dávku v hmotnej núdzi aj na aktivizačný príspevok, zastrašujú ich tým, že im neponúknu ďalšie miesto na aktivačných prácach. Ak sa ktokoľvek neštíti akejkoľvek korupcie, ktorá poškodzuje chorých, slabých, zraniteľných, tak tento človek alebo táto teda skupina ľudí musí byť za to zodpovedná, musí byť postihnutá a musia teda sa vyvodiť voči tejto skupine aj potrebné dôsledky. Aby ste mali možno obraz o tom, o čom rozprávame. Ak sa domnievame, že v prípade piešťanskej kauzy ide o milión eur, ktorá teda mohla byť predmetom nejakej korupcie, tak ide celkovo, alebo teda aby ste mali obraz o tom, tak ide o päť základných škôl, ktoré sa dajú postaviť napríklad prostredníctvom modulovej formy, ktorú v súčasnosti s ministerstvom školstva realizujeme. Jedna škola stojí 200-tisíc eur, osemtriedna. Jeden milión eur, mali by sme päť základných škôl. Päť teda škôl, ktoré by mohli deti navštevovať na Slovensku a ktoré dnes možno navštevujú túto školu poobede alebo teda na dvojzmennú prevádzku. Som veľmi rád, že sa nám v poslednom období podarilo naštartovať mnohé aktivity v rómskej problematike, a teraz poviem napríklad ktoré. Som veľmi rád, že sa nám podarilo naštartovať projekty, ktoré sa dotýkajú komunitných centier. Ak by ten jeden milión eur bol k dispozícii, ak by tých 500 mil. eur, o ktorých teda rozprávajú rôzne inštitúcie, že teda uniká každý rok z korupcie, boli k dispozícii, tak by sme, samozrejme, komunitné centrum mali možno v každej jednej osade, v každej jednej komunite, tam, kde to komunitné centrum potrebujeme. My sme naštartovali aktivity, ktoré vlastne vyústili v to, že dnes staviame 60 komunitných centier. Ak by sme ten jeden milión eur, lepšie povedané tých 500 mil. eur, ktoré uniká každý rok, mali k dispozícii, tak oveľa bezpečnejšie by sa cítili všetci ľudia v tejto krajine, tam, kde teda aj žijú Rómovia, aj tam, kde teda alebo aj ľudia, ktorí žijú v blízkosti rómskych komunít, takže program, ktorý sme naštartovali, a to je program rómskych občianskych hliadok, by sme mohli zaviesť do každej jednej lokality. Dnes nasadzujeme v podstate do terénu 450 ľudí, aj teda v spolupráci s ministerstvom práce a ministerstvom vnútra. Takýto program by sme potrebovali spustiť v každej jednej lokalite, kde je teda ohrozená bezpečnosť ktoréhokoľvek človeka v našej krajine. Ak by sme mali k dispozícii týchto 500 mil. eur, tieto rómske občianske hliadky by boli v každej jednej lokalite. Nepochybne takto by som mohol rozprávať o ďalších programoch, ktoré sme spustili a ktoré nevyhnutne potrebujeme rozšíriť do každej lokality, tak aby sme zabezpečili pokroky v tejto téme. Dámy a páni, ja som na úrad splnomocnenca vlády pre rómske komunity ako splnomocnenec nastupoval so štyrmi cieľmi. Mal som štyri ciele na začiatku. A prvý cieľ bol urobiť výrazné pokroky alebo výrazný poriadok v čerpaní akýchkoľvek teda verejných zdrojov, ktoré tečú do rómskej problematiky. Som veľmi rád, že sa nám to podarilo. Som veľmi rád, že dnes môžeme skonštatovať, že veľká časť týchto peňazí naozaj sa využíva efektívne, naozaj teda idú do rómskej problematiky, tam, kde to potrebujú. Samozrejme, taký druhý môj cieľ bolo získať ďalšie zdroje na to, aby sme nemuseli dávať zo štátneho rozpočtu peniaze na riešenie tejto témy, a som veľmi rád, že sa nám podarilo získať 400 mil. eur na preklenovacie obdobie 2014 – 2020 napriek tomu, že Európska komisia so Slovenskom nemá dobré skúsenosti s čerpaním finančných prostriedkov práve na riešenie problematiky Rómov. Tretí môj cieľ bolo ukázať reálne riešenia v praxi a som veľmi rád, že dnes môžeme ukazovať mnohé pokroky v tejto téme. A už teda nehovoríme o nejakej vízii, o nejakej filozofii, ale o konkrétnych podložených skúsenostiach, ktoré dnes môžeme ukázať. Štvrtý môj cieľ bolo nastaviť v podstate systémové opatrenia a v najbližšom období sústredím moju pozornosť na to, aby sme tie systémové opatrenia vlastne nastavili. Som veľmi rád, že od môjho príchodu som ďaleko predtým, ako sa v tomto parlamente začalo rozprávať v tomto volebnom období o tom, aby ľudia, ktorí vykonávajú dve verejné pozície, vlastne poberali iba jeden plat. Ja som pri nástupe do tejto pozície urobil to, čo sa vlastne sluší a patrí každému jednému človeku, ktorý poberá viac ako jeden plat z verejných zdrojov. Jeden plat z pozície splnomocnenca vlády pre rómske komunity každý mesiac darujem na projekty, ktoré sa dotýkajú riešenia rómskej problematiky. Dámy a páni, korupcia je pliagou, je rakovinou Slovenska, ale zároveň ak obmedzíme tieto korupcie, tak je príležitosťou pre Slovensko, príležitosťou pre ľudí, ktorí očakávajú riešenia, aby sme práve prostriedky, ktoré dnes tečú do korupcie, využili na to, aby sme pohli s problémami, s ktorými si Slovensko vlastne nedokáže poradiť len kvôli tomu, že nemá dostatok finančných prostriedkov. Mnohokrát tých finančných prostriedkov je dosť. Ja som pri nástupe do pozície splnomocnenca vlády pre rómske komunity povedal, že tých peňazí do rómskej problematiky tečie dosť, len ich treba nastaviť tak, aby naozaj sa využívali efektívne. Aj na Slovensku máme dosť peňazí, len zatiaľ unikajú a unikajú aj do rôznych príležitostí, z sa ktorých neobohacuje samotné Slovensko, ale mnohí jednotlivci, ktorí častokrát zneužívajú moc, a možno aj to, že niekto rozhodol o tom neoprávnene a zle, že sa dnes vlastne títo ľudia dostali na verejné pozície. A Ego je toho príkladom. Ten človek nemal čo robiť v nejakej inštitúcii, ktorá spravuje verejné financie. Niekto však o tom rozhodol, že ten človek rozhodoval o financiách a rozhodoval dokonca o zdraví. A nebolo to šťastné rozhodnutie a verím, že takýchto nešťastných rozhodnutí bude na Slovensku už menej.